Да экалагічнага напрамку работы гімназіі звярнуліся пасля доўгіх пошукаў настаўніцкага калектыву таго, як дайсці да душы і сэрца кожнага вучня. Педагогі паспяхова вучылі дзяцей формулам, правілам і навуковым фактам, а вось улюбіць вучняў у навакольнае асяроддзе і чалавека было істотнай праблемай. Вырашыць яе было прынята праз прыроду. Так узніклі экалагічныя класы, а ўстанова набыла экалагічны профіль, дарэчы, першая ў краіне. Настаўнікі распрацавалі вучэбныя дадаткі па сваіх прадметах з экалагічным ухілам, прычым так, каб, не павялічыўшы і без таго вялікую вучэбную праграму, напоўніць кожны ўрок тэмай любові да прыроды, Радзімы, чалавека.